32001R0912
L 129/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 912/2001 НА КОМИСИЯТА
от 10 май 2001 година
относно определяне на стандартите за търговия с фасул
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 911/2001 на Комисията (2), и по-специално член 2, параграф 2 от него,
Като има предвид, че:
(1)
Фасулът фигурира в приложение I към Регламент (ЕО) № 2200/96 сред продуктите, за които трябва да бъдат приети стандарти. Регламент № 58 на Комисията относно определяне на общи стандарти за качеството на някои продукти, изброени в приложение I Б към Регламент № 23 относно постепенното установяване на обща организация на пазара на плодове и зеленчуци (3), последно изменен с Регламент (ЕО) № 2561/1999 (4), е изменян многократно, и вече не осигурява правна яснота.
(2)
Поради това въпросните правила следва да бъдат преработени и Регламент № 58 следва да бъде отменен. За тази цел и поради причини, свързани с прозрачността на световния пазар, следва да се вземе предвид стандарта за фасула, препоръчан от Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации (ООН/ИКЕ).
(3)
Прилагането на тези стандарти следва да доведе до отстраняването от пазара на продуктите с незадоволително качество, привеждането на производството в съответствие с изискванията на потребителите и улесняване на търговските връзки на базата на лоялната конкуренция, като по този начин допринесе за подобряване на рентабилността на производството.
(4)
Стандартите са приложими на всички етапи от търговията. Транспортирането на големи разстояния, съхраняването за определен период или операциите по манипулиране могат да доведат до изменения, дължащи се на биологичното развитие на тези продукти или на нетрайния им характер. Тези изменения следва да се вземат предвид при прилагането на стандартите на различните етапи от търговията, следващи етапа на експедирането. Тъй като продуктите от клас „Екстра“ трябва да бъдат предмет на особено грижливо сортиране и опаковане, единственото допустимо изменение при тях може да бъде намаляването на свежестта и твърдостта им.
(5)
Предвидените в настоящия регламент мерки са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия с фасул, включен в код по КН 0708 20, са определени в приложението.
Стандартите се прилагат на всички етапи от търговията при условията, предвидени в Регламент (ЕО) № 2200/96.
Въпреки това на етапите, следващи експедирането, по отношение на предписанията на стандартите продуктите могат да покажат:
-
незначителна загуба на свежест и твърдост,
-
за продуктите, класирани в класовете, различни от клас „Екстра“ - незначителни изменения в резултат на тяхното развитие и на нетрайния им характер.
Член 2
Регламент № 58 се отменя.
Член 3
Настоящият регламент влиза в сила на третия ден след публикуването му в Официален вестник на Европейските общности.
Той се прилага от първия ден на третия месец след месеца на влизането му в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 май 2001 година.